SL Uradni list Evropske unije C 60/15

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 60/07

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„CASTAGNA DEL MONTE AMIATA“

ES št.: IT-PGI-0117-0084-10.07.2001

ZGO ( X ) ZOP ( )

1. Spremenjena postavka v specifikaciji proizvoda:

—  Ime proizvoda —  Opis proizvoda — Geografsko območje —  Dokazilo o poreklu —  Metoda pridobivanja —  Povezava —  Označevanje —  Nacionalne zahteve —  Drugo (navedite)

2. Vrsta spremembe:

— Sprememba enotnega dokumenta ali povzetka —  Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Geografsko območje:

V členu 4(2) se besedilo:

„Za pridelavo kostanja so zato primerni kostanjevi nasadi … ki uspevajo izključno na prsti, nastali z razkrojem vulkanskih kamnin, trahita …“

nadomesti z naslednjim:

„Za pridelavo kostanja so zato primerni kostanjevi nasadi … ki uspevajo na prsti, nastali predvsem iz vulkanskih kamnin in peščenjaka, z visoko vsebnostjo kremena …“.

Ta sprememba v zvezi s prstjo je potrebna, saj v prvotni proizvodni specifikaciji, s katero je bila ZGO registrirana v Uredbi (ES) št. 1904/2000, ni bila dovolj strokovno opisana geološka struktura prsti, na kateri uspeva zadevni kostanj.

Z novejšo podrobnejšo in natančnejšo geološko analizo zadevnega območja, na katerem uspeva ZGO, je bilo ugotovljeno, da se kamnine, opredeljene kot trahit (Trachite del Monte Amiata), nahajajo le na dveh manjših predelih, medtem ko prst, primerna za pridelavo kostanja, dejansko vsebuje predvsem kremen, kot je navedeno v predlogu za spremembo v členu 4(2) specifikacije.

Ta sprememba je torej potrebna, da se prepreči izključitev velikega dela območja iz območja proizvodnje.

POVZETEK

UREDBA SVETA (ES) št. 510/2006

„CASTAGNA DEL MONTE AMIATA“

ES št.: IT-PGI-0117-0084-10.07.2001

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655202 E-naslov: aco7@politicheagricole.it

2. Vlagatelj:

Naziv: Consorzio forestale dell’Amiata Naslov: Loc. Colonia 19 58031 Arcidosso GR ITALIA Tel. +39 0564967248 Faks +39 0564967248 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Razred 1.6 – Sadje, zelenjava in žita

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Castagna del Monte Amiata“

4.2 Opis:

Zaščitena geografska označba „Castagna del Monte Amiata“ se uporablja za kostanj, pridelan na območju iz naslednje točke, in sicer za sorte, znane kot: Marrone, Bastarda Rossa in Cecio.

Plodovi morajo imeti naslednje značilnosti:

najmanjša dovoljena velikost mora biti takšna, da kilogram svežega kostanja šteje 80 (osemdeset) plodov. Za slabe letine zaradi neprimernega vremena je dovoljeno 10-odstotno odstopanje.

velikost plodov: plodovi so veliki,

oblika plodov: ovalna z neizrazitim vrhom,

barva plodov: rdečkasta s temnejšimi progami,

lisa: lešnikove barve s pravilnim robom,

ovojnica: zlahka odstranljiva, svetle rdečerumene barve,

seme: svetle krem barve,

okus: nežen in sladek.

4.3 Geografsko območje:

Območje pridelave kostanja „Castagna del Monte Amiata“ zajema občine Arcidosso, Casteldelpiano, Santa Fiora, Seggiano, Cinigiano in Roccalbegna v pokrajini Grosseto ter občine Castiglione d'Orcia, Abbadia S. Salvatore in Piancastagnaio v pokrajini Siena. Za pridelavo kostanja so zato primerni kostanjevi nasadi, ki se nahajajo na fitoklimatskem območju „Castanetum“ na območju Monte Amiata, in sicer na nadmorski višini 350–1 000 metrov, in uspevajo na prsti, nastali predvsem iz vulkanskih kamnin in peščenjaka, z visoko vsebnostjo kremena.

4.4 Dokazilo o poreklu:

Vsaka faza postopka proizvodnje se nadzira, tako da se pri vsaki fazi evidentirajo vhodni in izhodni proizvodi. S tem in z vpisom v registre proizvajalcev in izvajalcev pakiranja, ki so predvideni v ta namen in jih vodi nadzorni organ, ter pravočasno prijavo proizvedenih količin nadzornemu organu se zagotovi sledljivost proizvoda. Nadzorni organ bo pregledal vse fizične ali pravne osebe, vpisane v zadevne registre.

4.5 Metoda pridobivanja:

Ureditev nasada, načini pridelave, sistemi periodičnega obrezovanja in obrezovanja na več let morajo biti tradicionalni, torej takšni, kot se uporabljajo na območju ob gori Monte Amiata, oz. takšni, ki ne spreminjajo značilnosti plodov. Gostota nasada je najmanj 60 in največ 150 dreves na hektar.

Pri pridelavi je prepovedana uporaba umetnih gnojil in fitofarmacevtskih sredstev.

Kostanj se lahko pobira ročno ali s primernimi stroji, pri čemer morajo plodovi ostati nepoškodovani.

Pridelava ZGO „Castagna del Monte Amiata“ ne sme prekoračiti največje dovoljene pridelave: 12 (dvanajst) kilogramov na drevo in 1 800 (tisoč osemsto) na hektar.

Sortiranje po velikosti, obdelava in shranjevanje plodov se morajo izvesti na območju proizvodnje iz točke 4.3.

Kostanj se shranjuje tako, da se najprej največ sedem dni namaka v mrzli vodi brez dodatkov, ali tako, da se kostanj najprej sterilizira z vročo vodo in nato s pravilno lokalno tehniko namoči v mrzlo vodo brez dodatkov. Dovoljeno je shranjevanje z zamrznitvijo v skladu s pravili za zamrznjene proizvode.

4.6 Povezava:

Kostanj se že od nekdaj prideluje na območju ob gori Monte Amiata zaradi izjemno ugodnih tal in podnebnih razmer na tem območju. Največje število nasadov kostanja, ki pokrivajo površino 2 078 hektarov, je predvsem na zahodnem/jugo-zahodnem delu vulkanske gore Monte Amiata, in sicer zlasti v občinah Arcidosso, Castel del Piano, Cinigiano, Roccalbegna, Santa Flora, Seggiano in Castiglione d'Orcia.

Že ob koncu 14. stoletja so se v statutih občin na tem območju registrirali natančni predpisi za varstvo in koriščenje kostanjevih gozdov, in sicer za pobiranje plodov in izsekavanje dreves za gradnjo ali ogrevanje. V skladu s statuti je bilo prepovedano poškodovati ali izsekavati zelena in suha drevesa brez posebnega dovoljenja s strani pristojnih organov, za kar so bile za tiste čase predvidene visoke kazni.

Poleg tega je bil določen časovni razpored za pobiranje kostanja. Določeno je bilo obdobje, v katerem lahko kostanj pobira le lastnik, in obdobje, v katerem ga lahko pobirajo tudi vsi ostali. Obdobje, odprto za vse, je lahko trajalo vse do pustnega časa naslednjega leta, s čimer je bilo poskrbljeno, da so imeli tudi najrevnejši sredstvo za preživetje. Tudi za kršenje teh pravil so bile predvidene kazni.

Razlog za določitev teh pravil je bil, da je bil kostanj že od nekdaj glavna, če ne celo edina, hrana, ki je bila lokalnim prebivalcem na voljo v določenih obdobjih leta.

Zaradi te potrebe po kostanju je skozi stoletja ta postal del tradicije tega območja. Uveljavila se je praksa selekcije lokalnih vrst kostanja, prilagojenih na podnebje in kakovostnih z vidika donosa letin, razširile pa so se tudi tehnike shranjevanja kostanja in njegove priprave v gastronomiji.

Poleg tega ima to območje zaradi geografske lege posebne ugodne značilnosti, ki omogočajo pridelavo kakovostnega kostanja pred drugimi severnejšimi območji regije.

4.7 Nadzorni organ:

Naziv: IMC Istituto Mediterraneo di Certificazione Naslov: Via Carlo Pisacane 32 60019 Senigallia AN ITALIA Tel. +39 0717928725 Faks +39 0717910043 E-naslov: imcert@imcert.it

4.8 Označevanje:

Poleg garancijske znamke nadzornega organa žig sestavlja fiksna označba z naslednjimi navedbami:

(a) ime „Castagna del Monte Amiata“, pod katerim je napis „Indicazione geografica protetta“ (ZGO), kot prikazuje priloženi logotip, ki je sestavni del te specifikacije;

(b) s 50 % manjšimi črkami od napisa „Castagna del Monte Amiata“ mora biti na označbi navedeno ime vrste kostanja v embalaži (Marrone, Bastarda Rossa, Cecio);

(c) ime, priimek ali ime družbe proizvajalca z navedbo imena in sedeža pakirnice (če je to proizvajalec sam ali tretja oseba);

(d) prvotna količina proizvoda v embalaži, izražena v veljavnih merskih enotah.

(1) UL L 93, 31.3.2006, str. 12.